A BIZOTTSÁG 1213/2008/EK RENDELETE
(2008. december 5.)
a növényi és állati eredetű élelmiszerekben, illetve azok felületén található növényvédőszer-maradékok határértékének való megfelelés biztosítására, valamint a fogyasztók növényvédőszer-maradékoknak való kitettsége értékelésére irányuló, a 2009., 2010. és 2011. évre vonatkozó többéves összehangolt közösségi ellenőrzési programról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletére (1) és különösen annak 29. cikkére,
mivel:
(1)
A 76/895/EGK, a 86/362/EGK, a 86/363/EGK és a 90/642/EGK irányelvekkel összhangban a Bizottság ajánlást fogadott el a gabonafélékben, valamint egyes egyéb növényi eredetű termékekben és azok felületén található megengedett növényvédőszer-maradékok határértékére vonatkozó összehangolt közösségi ellenőrzési programról. 2008. szeptember 1-jén a fenti irányelvek helyébe a 396/2005/EK rendelet lépett. Az említett rendelet szerint a növényvédőszer-maradékok közösségi ellenőrzési programjának a növényi eredetű élelmiszereken kívül az állati eredetű élelmiszerekre is ki kell terjednie, és kötelező erejű jogi aktus formáját kell öltenie. Ezért a programot rendelet formájában kell elfogadni. A rendelet nem sértheti az egyes élő állatokban és állati termékekben lévő anyagok és azok maradványainak ellenőrzésére szolgáló intézkedésekről, továbbá a 85/358/EGK és a 86/469/EGK irányelv, valamint a 89/187/EGK és a 91/664/EGK határozat hatályon kívül helyezéséről szóló, 1996. április 29-i 96/23/EK tanácsi irányelvet (2).
(2)
A Közösségben a táplálkozás fő összetevőit harminc élelmiszer teszi ki. Mivel a növényvédő szerek használata három éves időszakon belül jelentős változásokat mutat, ezért azok jelenlétét e harminc élelmiszerben hároméves ciklusonként ellenőrizni kell , a fogyasztók kitettsége és a közösségi jog alkalmazása értékelésének céljából.
(3)
A binomiális eloszlás alapján kiszámítható, hogy 642 minta vizsgálata 99 % feletti valószínűséggel teszi lehetővé az olyan minták azonosítását, melyek a kimutatási határt (LOD) meghaladó mértékben tartalmaznak növényvédőszer-maradékokat, feltéve, hogy a termékek legalább 1 %-a tartalmaz szermaradékokat az említett koncentrációt meghaladó mértékben. E minták begyűjtését a tagállamok között a lakosság számával arányosan kell elosztani, termékenként és évente legalább 12 mintával számolva.
(4)
Amikor a növényvédőszer-maradék meghatározása más hatóanyagokat - anyagcseretermékeket vagy bomlástermékeket - is tartalmaz, ezeket az anyagcseretermékeket külön kell bejelenteni.
(5)
Az élelmiszerekben és takarmányokban jelenlévő növényvédőszer-maradékok vizsgálatára vonatkozó minőségellenőrzési eljárásokkal kapcsolatos iránymutatás a Bizottság honlapján (3) megtalálható.
(6)
A mintavételi eljárásokra a növényi és állati eredetű termékekben és azok felszínén található peszticid-szermaradványok hatósági ellenőrzésére szolgáló közösségi mintavételi módszerek megállapításáról és a 79/700/EGK irányelv hatályon kívül helyezéséről szóló, 2002. július 11-i 2002/63/EK bizottsági irányelvet (4) kell alkalmazni. amely a Codex Alimentarius Bizottság által ajánlott mintavételi módszereket és eljárásokat is tartalmazza.
(7)
Azt is fel kell mérni, hogy a bébiételek vonatkozásában betartják-e a szermaradványok megengedett legmagasabb mértékét, amelyet az anyatej-helyettesítő és anyatej-kiegészítő tápszerekről szóló, 2006. december 22-i 2006/141/EGK bizottsági irányelv (5) 10. cikkében, illetve az 1999/21/EK irányelvvel módosított, a csecsemők és a kisgyermekek számára készült feldolgozott gabonaalapú élelmiszerekről és bébiételekről szóló, 2006. december 5-i 2006/125/EK bizottsági irányelv (6) 7. cikkében határoztak meg.
(8)
Szükség van a növényvédő szerek esetleges kombinált, halmozott és szinergikus hatásainak felmérésére is. Ezt az értékelést néhány szerves foszfáttal, karbamátokkal, triazolokkal és piretroidokkal kell kezdeni az I. mellékletben felsoroltak szerint.
(9)
Az előző naptári évre vonatkozó információkat a tagállamoknak minden év augusztus 31-ig kell benyújtaniuk.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A tagállamok a 2009., 2010. és 2011. évben mintákat vesznek és elemeznek az I. mellékletben felsorolt termék/növényvédőszer-maradék kombinációkról.
Az egyes termékekből veendő minták számát a II. melléklet határozza meg.
2. cikk
(1) A mintavételhez a tételeket véletlenszerűen kell kiválasztani.
A mintavételi eljárásnak összhangban kell lennie a 2002/63/EK irányelvvel az egységek száma tekintetében is.
(2) A kiválasztott és elemzett mintának legalább az alábbiakat tartalmaznia kell:
a)
tíz minta alapvetően zöldség-, gyümölcs- és gabonaalapú bébiételekből;
b)
lehetőség szerint egy, biogazdálkodásból származó termékminta, amely arányos a biotermékek piaci részesedésével az egyes tagállamokban.
3. cikk
(1) A tagállamok a 2009., 2010. és 2011. évben vizsgált minták elemzésének eredményeit értelemszerűen 2010., 2011. és 2012. augusztus 31-ig nyújtják be.
Ezeken az eredményeken kívül a tagállamok a következő információkat továbbítják:
a)
az alkalmazott analitikai módszereket és az elért adatszolgáltatási szinteket az élelmiszerekben és takarmányban jelenlévő növényvédőszer-maradékok vizsgálatára vonatkozó minőségellenőrzési eljárásokra vonatkozó iránymutatással összhangban;
b)
a nemzeti és közösségi ellenőrző programokban alkalmazott kimutatási határt;
c)
az ellenőrzésekben részt vevő vizsgálati laboratóriumok akkreditációs státusának részleteit;
d)
amennyiben a nemzeti jogszabályok ezt lehetővé teszik, a végrehajtási intézkedések részleteit;
e)
a maximális maradék-határértékek átlépése esetén azon lehetséges okokat, amelyek következtében a megengedett maximális maradék-határértékek átlépésére került sor, a kockázatkezelési eljárásokkal kapcsolatos bármely releváns észrevétellel együtt.
(2) Amennyiben a szermaradék meghatározása hatóanyagokat, anyagcseretermékeket és/vagy bomlás- vagy reakciótermékeket is magában foglal, a tagállamok az elemzési eredményeikről szóló jelentést a szermaradék jogszerű meghatározásának megfelelően teszik meg. Amennyiben indokolt, a szermaradék meghatározásban szereplő, a főbb izomerekre vagy anyagcseretermékekre vonatkozó minden egyes eredményt külön kell benyújtani.
4. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. december 5-én.